Audrey Tang

Audrey Tang Feng (hiina keeles 唐凤, pinyinis Táng Fèng, sündinud 18. aprillil 1981, varem Autrijus Tang Tsung-han) on Taiwani poliitik ja vaba tarkvara arendaja, alates 1. oktoobrist 2016 Taiwani portfellita digiminister, 27. augustist 2022 Taiwani digiministeeriumi juht. Ametisse asudes oli Tang noorim minister ja esimene transsooline kõrgem valitsusametnik Taiwanil.

Tang algatas aastatel 2001‒2005 CPANis üle 100 vabavaralise tarkvaraprojekti ning on algatanud Pugs-projekti raames Perl 6 väljatöötamise. Digiministrina seisab radikaalse läbipaistuse eest ja kohandab digivahendeid kodanike arvamuse toomiseks otsustusprotsessidesse. Tema ja ta mõttekaaslaste liikumisest G0v väljatöötatud platvorm vTaiwan põhineb eri avatud lähtekoodiga osalustööriistadel, mis üheskoos võimaldavad teha ettepanekuid, infot jagada ja väljendada oma seisukohti, korraldada häkatone jpm. Platvormi üks eesmärke on selgitada konsensust polariseerunud debati olukorras, seda kasutati nt Uberi regulatsiooni väljatöötamisel.

Poliitiline karjäär

Alates 2014. aasta Päevalilleprotestidest on Tang kasutanud poliitilistes debattides digivahendeid. Esialgu kutsuti Tang valitsusele appi koostama meediapädevuse õppekava, eduka koostöö järel tehti talle ettepanek leida Taiwanile digiminister, kelleks lõpuks osutus Tang ise.

Töö digiministrina


Digivahendite kasutamist näeb Tang kui meetodit ja mitte eesmärki iseeneses, kuid rõhutab nende puhul sõnavabaduse ja avatuse põhimõtteid. Võitluses desinformatsiooniga rõhutab Tang, et ei keskenduta valeinfo eemaldamisele infovoost, vaid sotsiaalmeedia ja suhtlusvõrgustike seirele ning kiirele reageerimisele kahjulikule väärinfole, pakkudes operatiivselt sellele alternatiivset korrektset teavet sotsiaalmeediale kohases ja soovitatavalt humoorikas vormis.


Üldpõhimõttena toob Tang välja, et valitsuse usaldusväärsus sõltub kodanike usaldamisest valitsuse poolt, mistõttu on tema kreedoks digiministrina luua koostööplatvorme, kus kodanikud saavad valitsusest ja ärihuvidest sõltumatult osaleda avalikus elus. Tang rõhutab kodanike aktiivset rolli digikeskkonnas ja peab seda meedia- ja digipädevuse nurgakiviks. Ta peab konkurentsieeliseks avatud ühisloomeplatvormide kasutamist ja on soovitanud selleks liituda Vikipeedia ja OpenStreetMapi kogukondadega.

Eluloolist


Programmeerimisega puutus Tang esimest korda kokku kaheksa-aastaselt BASICu õpiku kaudu. Esialgu programmeeris ta paberil, kuid veidi hiljem arvuti omandamise järel kirjutas ta õppeprogramme, 12-aastaselt hakkas programmeerima Perlis, mille arendajate kogukonnaga on jäänud seotuks pikemaks ajaks.

Tang kirjeldab, et on teinud läbi kaks puberteeti, esimene oli poisiea puberteet, kuid loomupäraselt madala testosteroonitaseme tõttu jäi see poolikuks. Teise puberteedi tegi Tang läbi 24-aastaselt, mille tulemuseks oli soo meditsiiniline kohendamine ja nimevahetus. Suheldes palju tarkvaraarendajate kogukondadega selgitas ta esmalt neile oma soomuutust läbi binaarsuse puudulikkuse, käitusaja tüübiteisenduse ja vajaduse imaginaararvude järele, nüüdseks kirjeldab Tang end postsoolisena.

Tang väljendab oma hoiakut maailma keerukuse, lihtsate lahenduste puudulikkuse ja perfektsionismi ekslikkuse teemal tsiteerides Leonard Coheni laulu "Anthem". Tang kasutab viisakusväljendina Star Treki ulmemaailmast pärit vulkani tervitust ning kirjeldab seda hoomatava lühivormina jätkusuutliku arengu soovimiseks.

Viited

Välislingid
Audrey Tangi isiklik blogi
Kohtumiste transkriptsioonid
Public Digital Innovation Space (digiministri veebisait)

Kategooria:Taiwani poliitikud
Kategooria:Sündinud 1981
Kategooria:Informaatikud